CELEX: 32018R0275
Language: lt
Date: 2018-02-23 00:00:00
Title: 2018 m. vasario 23 d. Tarybos reglamentas (ES) 2018/275, kuriuo iš dalies keičiamas Reglamentas (EB) Nr. 765/2006 dėl Baltarusijai taikomų ribojamųjų priemonių

24.2.2018   
            
            
               LT
            
            
               Europos Sąjungos oficialusis leidinys
            
            
               L 54/1
            
         TARYBOS REGLAMENTAS (ES) 2018/275
   2018 m. vasario 23 d.
   kuriuo iš dalies keičiamas Reglamentas (EB) Nr. 765/2006 dėl Baltarusijai taikomų ribojamųjų priemonių
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 215 straipsnį,
   atsižvelgdama į 2012 m. spalio 15 d. Tarybos sprendimą 2012/642/BUSP dėl ribojamųjų priemonių Baltarusijai (1),
   atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
   kadangi:
   
               (1)
            
            
               Tarybos reglamentu (EB) Nr. 765/2006 (2) draudžiama eksportuoti bet kuriam asmeniui, subjektui ar organizacijai Baltarusijoje arba naudoti Baltarusijoje skirtą įrangą, kuri galėtų būti naudojama vidaus represijoms, taip pat teikti susijusią techninę pagalbą, tarpininkavimo paslaugas, finansavimą arba finansinę paramą;
            
         
               (2)
            
            
               Reglamentu (EB) Nr. 765/2006 įgyvendinamos Sprendime 2012/642/BUSP nustatytos priemonės;
            
         
               (3)
            
            
               Tarybos sprendimu (BUSP) 2018/280 (3), kuriuo iš dalies keičiamas Sprendimas 2012/642/BUSP, numatytos nuostatos, leidžiančios nukrypti nuo tam tikrų rūšių mažo kalibro sportinių šautuvų, mažo kalibro sportinių pistoletų ir mažo kalibro šaudmenų eksporto, taip pat su tuo susijusios pagalbos ar paslaugų teikimo draudimo, kartu pripažįstant, kad tokios įrangos eksportas turėtų būti ribojamas;
            
         
               (4)
            
            
               todėl Reglamentas (EB) Nr. 765/2006 turėtų būti atitinkamai iš dalies pakeistas;
            
         
               (5)
            
            
               jokia šio reglamento nuostata nedaro poveikio licencijų išdavimo reikalavimams, nustatytiems Europos Parlamento ir Tarybos reglamentu (ES) Nr. 258/2012 (4);
            
         
               (6)
            
            
               siekiant užtikrinti, kad šiame reglamente numatytos priemonės būtų veiksmingos, jis turėtų įsigalioti nedelsiant,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 765/2006 iš dalies keičiamas taip:
   
               1)
            
            
               1a straipsnis papildomas šiomis dalimis:
               „5.   Nukrypstant nuo 1 dalies, II priede išvardytos kompetentingos valstybių narių institucijos gali leisti parduoti, tiekti, perduoti arba eksportuoti sportinius šautuvus, sportinius pistoletus ir jų šaudmenis, išvardytus V priede ir atitinkančius Tarptautinės šaudymo sporto federacijos įrangos kontrolės vadove nustatytas specifikacijas, tokiomis sąlygomis, kurias tos institucijos laiko tinkamomis, jeigu nustato, kad tokia įranga skirta naudoti tik Tarptautinės šaudymo sporto federacijos pripažįstamuose sporto renginiuose ir sporto treniruotėse.
               6.   Atitinkama valstybė narė kitoms valstybėms narėms ir Komisijai apie savo ketinimą pagal 5 dalį suteikti leidimą, įskaitant duomenis apie atitinkamos įrangos rūšį, kiekį ir numatytą paskirtį, praneša bent prieš dešimt dienų iki leidimo suteikimo.“;
            
         
               2)
            
            
               1b straipsnis papildomas šiomis dalimis:
               „5.   Nukrypstant nuo 1 dalies, II priede išvardytos kompetentingos valstybių narių institucijos gali leisti tiesiogiai ar netiesiogiai teikti techninę pagalbą, tarpininkavimo paslaugas, finansavimą ar finansinę pagalbą, susijusius su sportiniais šautuvais, sportiniais pistoletais ir jų šaudmenimis, išvardytais V priede ir atitinkančiais Tarptautinės šaudymo sporto federacijos įrangos kontrolės vadove nustatytas specifikacijas, tokiomis sąlygomis, kurias tos institucijos laiko tinkamomis, jeigu nustato, kad tokia įranga skirta naudoti tik Tarptautinės šaudymo sporto federacijos pripažįstamuose sporto renginiuose ir sporto treniruotėse.
               6.   Atitinkama valstybė narė kitoms valstybėms narėms ir Komisijai apie savo ketinimą pagal 5 dalį suteikti leidimą, įskaitant duomenis apie susijusios pagalbos ar paslaugų pobūdį, praneša bent prieš dešimt dienų iki leidimo suteikimo.“;
            
         
               3)
            
            
               šio reglamento priede pateiktas tekstas pridedamas kaip V priedas.
            
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 23 d.
      
         
            Tarybos vardu
         
         
            Pirmininkė
         
         E. ZAHARIEVA
      
   
   
      (1)  OL L 285, 2012 10 17, p. 1.
   
   
      (2)  2006 m. gegužės 18 d. Tarybos reglamentas (EB) Nr. 765/2006 dėl Baltarusijai taikomų ribojamųjų priemonių (OL L 134, 2006 5 20, p. 1).
   
      (3)  2018 m. vasario 23 d. Tarybos sprendimas (BUSP) 2018/280, kuriuo iš dalies keičiamas Sprendimas 2012/642/BUSP dėl ribojamųjų priemonių Baltarusijai (žr. šio Oficialiojo leidinio p. 16).
   
      (4)  2012 m. kovo 14 d. Europos Parlamento ir Tarybos reglamentas (ES) Nr. 258/2012, kuriuo įgyvendinamas Jungtinių Tautų protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų Konvenciją prieš tarptautinį organizuotą nusikalstamumą (JT šaunamųjų ginklų protokolas), 10 straipsnis ir nustatoma šaunamųjų ginklų, jų dalių ir komponentų bei šaudmenų eksporto leidimų sistema, importo ir tranzito priemonės (OL L 94, 2012 3 30, p. 1).
   
      PRIEDAS
      „
            V PRIEDAS
            1a straipsnio 5 dalyje ir 1b straipsnio 5 dalyje nurodyti tik sporto renginiuose ir sporto treniruotėse skirti naudoti sportiniai šautuvai, sportiniai pistoletai ir jų šaudmenys:
            
                        ex 9303 30 
                     
                     
                        0,22 kalibro sportiniai šautuvai
                     
                  
                        ex 9302 
                     
                     
                        0,22 kalibro sportiniai pistoletai
                     
                  
                        ex 9306 30 10 
                     
                     
                        0,22 kalibro sportinių pistoletų šaudmenys
                     
                  
                        ex 9306 30 90 
                     
                     
                        0,22 kalibro sportinių šautuvų šaudmenys
                     
                  “